སྲིད་པའི་རི་བོ་ཧི་མ་ལ་ཡ་ལས་དབུ་འཕང་མཐོ་ཞིང་།གངས་ཆབ་རྨ་འབྲི་རྫ་གསུམ་ལས་བཞུར་རྒྱུན་རིང་བའི་མཐོ་སྒང་གི་སྙིང་ནོར།གཤེན་ཞལ་དྲོད་མོའི་ངད་པ་མ་ཡལ་བའི་མེས་པོའི་ཕ་ཆོས་ཀྱི་གླེགས་བམ་སྒམ་པོ།རྩ་བའི་ལོ་རབས་སྟོང་ཕྲག་དུ་མའི་གཏན་ཚིགས་ཀྱི་རི་མོ་བཀྲ་བའི་ཕ་ལམ་ཤེལ་གྱི་གཡུང་དྲུང་།སྦྲ་ནག་དང་གུར་དཀར་གྱི་ཡར་བུག་ནས་འཚར་ལོང་བྱུང་བའི་རིག་གཞུང་གི་ཡང་མྱེས་ཆེན་མོ།སྒོ་མཛོད་ཀྱི་གླེགས་བམ་རིན་པོ་ཆེ།ཁྱེད་ནི་ཀྱག་ཀྱོག་ལམ་ཕྲན་དུ་མའི་འགག་འཕྲང་བརྒྱུད་ནས་དུས་རབས་གསར་པའི་གློག་འཕྲུལ་གྱི་སྟེགས་བུའི་ཐོག་ཏུ་ཞབས་ཀྱི་པད་མོ་བཀོད་པར་ང་ཚོས་ཁ་གཡང་གི་རྟེན་འབྲེལ་ལོས་ཡོད།ཨེ་མ་ཁྱེད་ནི་མི་རིགས་ཀྱི་བླ་སྲོགརིག་གཞུང་གི་ཡང་སྙིང་།རྩམ་པའི་ཨ་ཕ།ཞོ་མར་གྱི་ཨ་མ།དབུ་ནག་བོད་མིའི་རྣམ་དཔྱོད་ཀྱིས་མི་ཡུལ་དུ་ཕུལ་བའི་ལེགས་སྐྱེས་ཀྱི་ཐོག་མ།གྲུབ་མཐའི་ཆག་སྡང་གི་འབར་རྫས་ཧྲིལ་པོས་གནམ་ས་བླ་འོག་བསྒྱུར་བའི་ཐལ་རྡུལ་གྱི་ཤུལ་ལམ་ནས་ཁྱེད་ཀྱི་མགོ་བོ་སླར་ཡང་བཏེགས་ཏེ་དེང་ཚན་རྩལ་རིག་པའི་ལམ་ཆེན་དུ་བསྐྱོད་པ་ནི་མི་རིགས་ལོ་རྒྱུས་ཀྱི་བླ་སྲོག་ཇེ་བརྟན་དུ་སོང་བ་ལོས་ཡིན།